Saterdag se toets teen die Wallabies is die Springbokke se eerste ware uitdaging van hierdie jaar. Nadat hulle tuis met Italië, Skotland, Samoa en Argentinië afgereken en ’n naelskraapse oorwinning oor die Poemas in Mendoza behaal het, staan ’n gekweste Wallaby voor hulle in Brisbane.
Nie net kom hulle teen ’n span te staan wat graag hul nuwe afrigter sal wil tevrede stel nie, maar ook die Australiese nasie. Die Wallabies het in die drie laaste weke reeds twee keer die onderspit teen die All Blacks gedelf en vroeër ’n reeksnederlaag teen die Britse en Ierse Leeus gely. Dit sal hul despraatheidsvlakke koorsagtig hoog maak. Om als te kroon kon die Bokke nog nooit sedert hertoelating in Brisbane wen nie en hulle het in 2006 0-49 daar teen die Aussies verloor.
Nadat Heyneke Meyer sy span onveranderd in die eerste twee toetse van die Rugbykampioenskap gehou het, het hy vandeesweek ’n paar taktiese skuiwe gemaak. Konserwatisme en ’n fisieke benadering blyk die sleutelkomponente van Meyer se wedstrydplan te wees. Sy strategie is duidelik om hierdie toets bloot te wen – mooi rugby is ’n bysaak.